Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: a 64/1994. (IV. 30.) Korm. rendelet módosításának tervezetét,
Paragraph Index: 247

a 64/1994. (IV. 30.) Korm. rendelet módosításának tervezetét, amelyben az ajánlásnak megfelelő kiegészítés nem szerepelt, ezért az országgyűlési biztos 1998. I. 7-én kelt levelében emlékeztette a tárcát a belügyminiszter ígéretére és ismételten kérte az ajánlás szerinti kiegészítést. Válasz még nem érkezett. A Budapesti V.—VIII.—XIII. Kerületi Ügyészség 1 400 000 Ft biztosíték letétbe helyezésének engedélyezéséről szóló határozatának vizsgálata során az országgyűlési biztos megállapította, hogy a biztosíték letételét engedélyező határozatban az ország elhagyását nem kell külön engedélyezni, különösképpen nem kell az ország elhagyásának engedélyezésről önálló határozatot hozni. Abban az esetben, ha a büntetőeljárás alatt álló külföldi állampolgár az országból történő kilépés szándékával megjelenik valamely határátkelőhelyen, az eljáró határőr — a jogszabályban előírt nyilvántartások ellenőrzésén túl — mindössze azt jogosult, illetve köteles vizsgálni, hogy a külföldi által bemutatott útlevél valóban az ő tulajdonát képezi-e, illetve megfelel-e a vonatkozó tartalmi és formai követelményeknek. A külföldi feltartóztatása olyan körülmények tisztázása, különösképpen olyan okiratok bemutatása, illetve beszerzése céljából, amelyekre jogszabály nem kötelezi, az Alkotmány 2. § (1) bekezdése szerinti jogállam, illetve az abból fakadó jogbiztonság, valamint 58. § (1) bek.-ben megfogalmazott, a Magyar Köztársaság területén törvényesen tartózkodó személyeknek az ország elhagyásához való jogával összefüggésben eredményez alkotmányos visszásságot. Az alkotmányos visszásságot eredményező joggyakorlat megszüntetése céljából az országgyűlési biztos 1997. május 15-én ajánlást tett a határőrség országos parancsnokának, amelyben kérte, hogy körlevélben hívja fel valamennyi határátkelőhely vezetőjének figyelmét a büntetőeljárás alatt álló külföldi állampolgároknak az országból történő kilépését szabályozó jogszabályi rendelkezések helyes alkalmazására. A határőrség országos parancsnoka az ajánlást elfogadta. Leveléhez mellékelte az országgyűlési biztos ajánlására 1997. május 28-án kiadott körlevele másolatát. 1999/18/II. szám OBH 2526/1997. Az országgyűlési biztos a Mai Nap című napilap 1997. február 9-én megjelent száma alapján hivatalból indított eljárást. „Makacs hivatal. Talán a lélekvándorlásban bíznak. Ötödik éve tart. Bírság a halottnak.” Húszezer forintos mulasztási bírság érkezett az Egészségbiztosítási Pénztártól a piliscsabai Weszelovszky István címére. A hivatal már négy éve küldözgeti neki felszólításait, csekkjeit. A teljesítés egyetlen akadálya, hogy a férfi még 1992-ben meghalt. Sógora ezt minden évben elmagyarázta az illetékeseknek. Hiába.” Az országgyűlési biztos a lefolytatott vizsgálat eredményeként megállapította, hogy a néhai ügyfél 1983. I. 1-jétől 1992. IX. 27-ig rendelkezett ipar-, illetve vállalkozói igazolvánnyal. A Fővárosi és Pest Megyei Egészségbiztosítási Pénztár Ügyfélszolgálata 1992. december 17-én vette át az elhunyt halotti anyakönyvi kivonatának fénymásolatát. Ennek ellenére az újságcikk szerint 4. éve „szokatlan pontossággal és rendszerességgel” küldi a pénztár a felszólításait és csekkjeit.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes